รัฐมนตรีว่าการกระทรวงการท่องเที่ยวและกีฬา ให้การต้อนรับนักท่องเที่ยวชาวจีนคนที่ 10 ล้าน
รัฐมนตรีว่าการกระทรวงการท่องเที่ยวและกีฬา ให้การต้อนรับนักท่องเที่ยวชาวจีนคนที่ 10 ล้าน ณ ท่าอากาศยานสุวรรณภูมิ

 นายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา พร้อมด้วยนายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) และหน่วยงานพันธมิตร ร่วมให้การต้อนรับนักท่องเที่ยวจากสาธารณรัฐประชาชนจีนคนที่ 10 ล้าน ณ ท่าอากาศยานสุวรรณภูมิ พร้อมกล่าวชื่นชมการทำงานของ ททท. ในฐานะหน่วยปฏิบัติ โดยเฉพาะการดำเนินงานส่งเสริมการตลาดในเชิงรุก เพื่อรักษาตำแหน่งทางการตลาดควบคู่การนำเสนอภาพลักษณ์อันดีของประเทศไทยในการประชาสัมพันธ์เชิญชวนนักท่องเที่ยวต่างชาติเข้ามาท่องเที่ยวในประเทศไทยถึงกว่า 30 ล้านคนต่อปี ในจำนวนนี้ตลาดนักท่องเที่ยวจีนมีสัดส่วนถึง 1 ใน 3 ของนักท่องเที่ยวชาวต่างประเทศที่เดินทางมาท่องเที่ยวในประเทศไทย 
ซึ่งปีนี้เป็นปีแรกที่มีนักท่องเที่ยวชาวจีนเดินทางมาประเทศไทยถึง 10 ล้านคน จึงเป็นกลุ่มนักท่องเที่ยวที่มีความสำคัญที่ต้องให้การดูแลต้อนรับอย่างดี เพื่อสร้างความประทับใจ 
นอกจากนี้ นายวีระศักดิ์ ยังกล่าวขอบคุณทุกภาคส่วน และสาธารณรัฐประชาชนจีนที่มีส่วนร่วมในการผลักดันสนับสนุนและส่งเสริมการเดินทางของพี่น้องชาวจีนให้มาท่องเที่ยวประเทศไทยอย่างต่อเนื่อง ด้วยความเชื่อมั่นและสัมพันธภาพที่ดีต่อกันตลอดไป

สำหรับผู้โชคดีชาวจีนคนที่ 10 ล้านในวันนี้ คือ Miss He weixin เดินทางมากับสายการบินไทย เที่ยวบินที่ TG 613 เวลา 16.35 น. จากเมืองคุนหมิง สาธารณรัฐประชาชนจีน เปิดเผยว่า เดินทางมาไทยเป็นครั้งที่ 2 ด้วยความประทับใจ เนื่องจากไทยมีความสวยงามและเป็นประเทศแห่งความสุข รวมทั้งรู้สึกภูมิใจและยินดีที่จะกลับมาอีกครั้ง นอกจากนี้นักท่องเที่ยวคนดังกล่าวจะได้รับการอำนวยความสะดวกต่างๆ พร้อมทั้งของอภินันทนาการจากหน่วยงานพันธมิตรที่ร่วมให้การต้อนรับ เพื่อให้การเดินทางมาเยือนประเทศไทยเต็มไปด้วยความอบอุ่น สนุกสนานและประทับใจ 
โดย ททท. คาดการณ์ว่า สถานการณ์ตลาดนักท่องเที่ยวชาวจีนขณะนี้ได้กลับมาฟื้นฟูเช่นเดิมแล้ว และจะเติบโตขึ้นอย่างต่อเนื่อง โดยตลอดปี 2561 มีนักท่องเที่ยวมากกว่า 10 ล้านคน คิดเป็นอัตราการเติบโตร้อยละ 5 – 7 สร้างรายได้ทางการท่องเที่ยวมากกว่า 5.9 แสนล้านบาท หรือเพิ่มขึ้นร้อยละ 10 – 12